Magnéziummal az egészséges anyagcseréért | HelloBaby! magazin
Kezdőlap Babavárás magzat
Magnéziummal az egészséges anyagcseréért
Vadonatúj kutatási eredmény hívja fel figyelmünket a magnézium pótlás előnyös hatásaira terhességi cukorbetegségben szenvedő kismamák és magzataik esetében.
A terhességi cukorbeteg várandósoknál a probléma mértékétől függően gyakoribb vércukorszint ellenőrzésre, szigorú diétára és egyeseknél inzulin adagolására is szükség lehet a normális vércukorszint biztosítása érdekében. Ha a vércukorszint tartósan magas marad, az a fejlődő magzatra is negatívan hat. Nő a fejlődési rendellenességek és a túlságosan nagy testsúly kockázata. Születés után, amikor hirtelen megszűnik a cukor túlkínálat, az érintett újszülöttek vércukor szintje kórosan alacsony értékekre eshet vissza. Ez aztán további problémák sorát okozhatja. A terhességi diabéteszben szenvedő anyáknál a későbbiekben nagyobb az esély a valódi cukorbetegség kialakulására. Izgalmas téma tehát, hogy milyen eszközökkel befolyásolhatjuk kedvező irányba ezt az egyre több kismamát érintő kóros állapotot.
Az American Journal Of Clinical Nutrition 2015. júliusi számában jelent meg az a közlemény, amely a magnézium hiányos, terhességi cukorbeteg kismamák magnézium pótlásának eredményeit vizsgálta egy kettősvak, placebokontrollált kutatás keretei között.
Az egyik csoportba tartozó várandósok napi 250 milligramm magnézium kiegészítést kaptak, míg a másik csoport csupán placebót vett be. Az eredményeket a magnézium illetve placebo hat héten át történő szedése előtt és után vett vérvizsgálatokra alapozták. Míg a magnézium szint változása nem mutatott számottevő különbséget a két csoport közt, egyértelmű volt a magnézium pótlás előnyös hatása a kismamák anyagcseréjére, többek között az éhgyomri vércukor értékre, az inzulinrezisztencia alakulására és a gyulladásos faktorokra. Különösen biztató eredmény, hogy a magnéziumot kapó kismamák csoportjának újszülöttjei körében jóval ritkábban fordult elő újszülöttkori sárgaság és csupán ötödannyi esetben volt szükség a baba kórházi ápolására az első életnapokat követően.
Megjelent a HelloBaby! magazin 2016. február-márciusi számában.
Cimkék: anyagcseremagnéziummagzatsárgaságvárandósságvitamin
Így alszunk MI!